Heger, Eduard, podpredseda vlády a minister financií SR (2021-02-04):
Dovolím si zareagovať. Ďakujem veľmi pekne za tú doplňujúcu otázku. Myslím si, že takých pár vecí, ktoré by sme mali jasne si uvedomiť a hlavne teda predstavitelia nielen štátu, ale, teda nielen koalície, ale aj vôbec štátu ako takí. Ten príklad je vždy dôležitý. Tí ľudia, ktorí sú viditeľní, na tých sa vždy bude poukazovať a o to väčšia zodpovednosť je na nás, aby sme dodržiavali tie pravidlá a dali si pozor na každý možno malý detail, čo je o to ťažšie. Na druhej strane, ak chceme, aby ten právny štát bol uchopovaný z hľadiska verejnosti v plnom rozsahu, ja som rád, že polícia má rozviazané ruky a môžme vidieť, že právny štát nabral ten, tú cestu správnym smerom. Ale ďalší ten dôležitý naratív je, aby sme si uvedomili, že pred zákonom sme si všetci rovní, čiže úplný súhlas. A myslím si, že tam je dôležité, aby aj polícia vedela toto ukázať. Na druhej strane opäť musíme pochopiť možno aj možnosti, možnosti tých situácií a ja teda čo viem aj z diskusie s pánom ministrom alebo aj z krízového štábu ústredného, že polícia musí zvažovať viacero faktorov, ktoré môžu nastať pri akomkoľvek zásahu a nie je to teda, možno nám niekedy ako občanom sa to javí, že však to je, poviem, že jasné ako facka, ale skúsenosti a rôzne krízové scenáre im, na základe ktorých potom oni vyhodnocujú, že čo v danom momente je ten adekvátny zásah, tak v tomto ja sa spolieham a chcem budovať aj tú dôveru voči Policajnému zboru, že vedia mať dobrý úsudok. Čiže áno, môžme na to povzbudzovať, vyzývať, buďme príkladom, ale možno buďme trošku opatrní v tom, aby sme zase neboli odborníci na všetko. Ale tá komunikácia je úplne kľúčová, vysvetľovanie je úplne kľúčové. Aj pri tom pokutovaní, ak sa niečo nedeje, treba povedať prečo, aby občania tomu rozumeli, aby sme tomu rozumeli a na druhej strane musíme dať každému pocítiť, že nikto z nás nie je viac ako obyčajný človek, ako obyčajný občan, a preto ten postih by mal byť úplne, úplne rovnocenný, ak teda je dohľadaný, ak je ten zásah tam. Ale ja teda nevidím dostatočne hlboko do toho, aby som vedel posúdiť tú kapacitu a možnosti. Áno, keď sa na to pozeráme tiež laicky, sa to môže takto zdať, ale hovorím, že aj z tých skúseností a z tej diskusie, ktorú som ja mal s pánom ministrom, viem, že toto bola téma, ktorá sa preberala často na krízových štáboch, tak viem, že tam zaznievali aj argumenty, ktoré vysvetľovali. Možnože je dobré, aby sa to odkomunikovalo aj verejne. Tu by som ešte chcel povedať, že pri tej situácii, ktorej dnes čelíme, je tu viacero faktorov, ktoré spôsobujú oslabenie účinnosti jednotlivých opatrení a jedna z nich je tá britská mutácia. Ale určite nie je jediná a nemôžme to na ňu zvaliť, ale musíme byť voči nej veľmi zodpovední a uvedomovať si, že naozaj s tým nie sú žarty. Druhá vec je, ja by som úplne nechcel a ja si myslím, že táto doba je naozaj plná kritiky. A čo ľudia potrebujú? Potrebujú vidieť svetlo na konci tunela a skôr také povzbudenie. A ja by som to nechcel zase hádzať na občanov v zmysle, že Slováci sme takí neposlušní, lebo zase v prvej vlne sa ukázalo, že sme boli ako veľmi poslušný národ. Áno, myslím si, že aj práve rôznymi konšpiráciami, ale zase aj príkladom niektorých lídrov, ktorí tie pravidlá nerešpektujú, sa zväčšuje skupina ľudí, ktorá si povie, však ani ja nemusím. Takže opäť sa vraciam k tomu úvodu, že každý z nás, keď prispeje tou kvapkou k tomu, aby sme vysielali spoločný signál, že tie pravidlá sú tu naozaj dôležité a je dobré ich dodržiavať, tak si myslím, že môže pomôcť aj tým našim ľuďom, tým našim občanom sa orientovať a tým pádom spoločne zaťať tie zuby. Lebo povedzme si na rovinu, táto doba vyžaduje veľa zatínania zubov. A už z nás toho tie zuby trošku bolia, že? Takže, prosím, vydržme. Prispejme každý, čo vieme. Kiež by sme mali krištáľovú guľu a videli, kedy to skončí. Ale asi musíme sa viac povzbudzovať. Ďakujem pekne.